Żewġ bdoti riedu jagħmlu sfida li impossibbli titwemmen: dik li jdura mad-dinja b'ajruplan li jaħdem fl-enerġija tax-xemx biss, mingħajr ebda fjuwil u li ma jħalliex tniġġis fl-arja Il-ħsieb ta' din l-avventura beda f'Novembru 2003 mill-familja Piccard, li hija famuża għal ħafna avventuri Din it-teknoloġija se tiftaħ il-bibien għal ħafna xjentisti biex 'il quddiem ħafna inġenji jibdew jaħdmu mingħajr fjuwil, b'hekk tonqos il-problema tat-tniġġis li qed teqred id-dinja. L-ewwel esperiment Solar Impulse huwa proġett esperimentali Żvizzeru ta' żewġ ajruplani li jtiru fit-tul mingħajr ebda fjuwil. Huwa ffinanzjat privatament mill-inġinier u negozjant Żvizzeru Andrè Borschberg, u l-psikjarta u astronawta Bertrand Piccard li kien il-kopilota tal-Breitling Orbiter 3, l-ewwel ballun tal-arja li dar id-dinja mingħajr waqfin. Il-proġett tas-Solar Impulse huwa li jinbena ajruplan apposta li jkun kapaċi jdur dawra mad-dinja bl-enerġija mix-xemx, u wkoll biex iqajjem kuxjenza u jiġbed l-attenzjoni biex niżviluppaw teknoloġiji vafur l-ambjent. L-ewwel ajruplan esperimentali kien iddisinjat li jkollu bdot wieħed u jtir 36 siegħa sħaħ bla waqfien. Il-provi saru għall-ewwel darba f'Diċembru 2009. Fl-Lulju 2010 reġa' għamel titjijra oħra ta' 26 siegħa bla waqfin, inkluż disa' sigħat itir billejl. Fl-2012 Piccard u Borschberg għamlu titjijra b'suċċess mill-Iżvizzera għal Spanja u l-Morokk. Fis-sena ta' wara rnexxielhom jaslu sal-Istati Uniti. Ir-rotta bit-tieni ajruplan Fl-2014 tlesta t-tieni ajruplan, is-Solar Impulse 2. Dan kellhu magni iktar b'saħħithom u mgħammar b'iktar pannelli tax-xemx. F'Marzu tal-2015, iż-żewġ bdoti bdew l-attentat tagħhom biex iduru mad-dinja b'dan l-ajruplan. Dan il-vjaġġ kellu l-bidu tiegħu minn Abu Dabi fl-Emirati Għarab Magħquda. Kien ippjanat li t-titjijra madwar id-dinja idum madwar ħames xhur b'waqfin f'diversi ajruporti. F'Ġunju tal-2015 qasam l-Asja u fix-xahar ta' wara' għamel l-itwal vjaġġ bejn il-Ġappun u l-Hawaii. Tul dan il-vjaġġ l-ajruplan sviluppatlu xi ħsara fil-batteriji u kellu jieqaf għat-tiswijiet. Din il-ħsara damet xhur biex tlestiet. F'April tal-2016 is-Solar Impulse 2 reġa' kompla l-vjaġġ tiegħu fejn wasal sa California. Minn California imbagħad qasam l-Istati Uniti u wasal New York fil-11 ta' Ġunju 2016. Fit-23 tal-istess xahar wasal Spanja wara li qasam l-Oċean Atlantiku. Fit-13 ta' Lulju wasal l-Eġittu u, fi triqtu lejn l-Eġittu, is-Solar Pulse 2 għadda mill-ajru spazjali ta' Malta. It-titjira finali Kważi għaddew 16-il xahar minn mindu s-Solar Impulse tar minn Abu Dabi biex idur dawra mad-dinja. It-titjijra finali, dik bejn il-Kajr u Abu Dabi, kellha tiġi posposta għal data oħra minħabba r-riħ li beda jaħkem fl-inħawi tal-ajruport. Minbarra dan, Piccard kellu wġigħ fl-istonku u ma xtaqx li jissogra jitla' bl-ajruplan u jissakkar għal 48 siegħa fil-kabina żgħira li bilkemm toqgħod fiha persuna waħda. Ta' min jgħid li t-temperatura titla' għal 35oC fil-kabina waqt l-inżul f'Abu Dabi. Biex jevita din it-temperatura għolja, l-ajruplan irid itir f'madwar 21,000 pied għoli. L-iktar ħaġa li qed tinkwieta lil Piccard u sieħbu Andrè hi li l-apparat elettroniku li għandu l-ajruplan ma jiflaħx il-kundizzjonijiet sħan li hemm f'dawk l-akkwati. Sakemm ktibt dan l-artiklu, il-vjaġġ finali lejn Abu Dabi kien għadu ma sarx. Tagħrif Is-Solar Impulse jista' jtella' veloċità massima ta' 87 mil fis-siegħa, imma normalment itir b'veloċità ta' 50 mil fis-siegħa. Hu kkalkulat li l-vjaġġ madwar id-dinja huwa ta' 22,000 mil (35,000 kilometru) It-titjijra bejn il-Ġappun u l-Hawaii damet ħamest ijiem u ħamest iljieli. Din kisret ir-rekord fl-istorja tal-avjazzjoni tal-itwal vjaġġ bl-ajru mingħajr interruzzjoni. L-ajruplan jiżen biss ftit iktar minn karozza normali, imma l-ġwienaħ tiegħu huma wisgħin daqs dawk ta' ajruplan Boeing 747. Huwa mgħammar bi 17,000 pannell tax-xemx u billejl itir bl-enerġija tal-batteriji. Fil-futur hemm il-ħsieb ta' proġett bejn it-tim ta' Solar Impulse, flimkien mal-ABB u Solvay, biex jinbena ajruplan li jtir mingħajr bdot u mingħajr ma jieqaf ħlief għall-bżonn. Dan ikun jista jġorr xi bżonnijiet lejn satelliti jew jiġbor informazzjoni minn fuqhom. Skont Borschberg, dan il-proġett jinsab viċin li jitwettaq.